12.

Článok 21 sa nahrádza takto: „Článok 21 Pomoc vo forme rizikového financovania 1. Schémy pomoci vo forme rizikového financovania pre MSP sú zlučiteľné s vnútorným trhom v zmysle článku 107 ods. 3 zmluvy a sú oslobodené od notifikačnej povinnosti podľa článku 108 ods. 3 zmluvy za predpokladu, že sú splnené podmienky stanovené v tomto článku a kapitole I. 2. Členské štáty buď priamo, alebo prostredníctvom povereného subjektu vykonávajú opatrenie rizikového financovania prostredníctvom jedného alebo viacerých finančných sprostredkovateľov. Členské štáty alebo poverené subjekty poskytujú verejný príspevok finančným sprostredkovateľom v súlade s odsekmi 9 až 13 a finanční sprostredkovatelia uskutočňujú rizikové finančné investície do oprávnených podnikov. Ani členské štáty, ani poverené subjekty neinvestujú priamo do oprávnených podnikov bez účasti finančného sprostredkovateľa. 3. Oprávnené podniky sú podniky, ktoré sú v čase počiatočnej rizikovej finančnej investície nekótovanými MSP a spĺňajú aspoň jednu z týchto podmienok: a) nepôsobili na žiadnom trhu; b) pôsobili na akomkoľvek trhu kratšie ako desať rokov od ich zápisu do obchodného registra a/alebo v prípade inovačných podnikov sedem rokov od svojho prvého komerčného predaja. Pri oprávnených podnikoch, ktoré prevzali činnosti iného podniku alebo vznikli v dôsledku koncentrácie, pričom v takom prípade obdobie oprávnenosti zahŕňa aj fungovanie toho podniku alebo zlúčených spoločností. Pri oprávnených podnikoch, na ktoré sa nevzťahuje povinný zápis do obchodného registra, sa za začiatok obdobia oprávnenosti považuje buď okamih, keď podnik začne vykonávať svoju hospodársku činnosť, alebo okamih, keď mu vznikne daňová povinnosť z hospodárskej činnosti, podľa toho, čo nastane skôr; c) vyžadujú počiatočnú rizikovú finančnú investíciu, ktorá je podľa podnikateľského plánu zostaveného na účely novej hospodárskej činnosti vyššia než 50 % ich priemerného ročného obratu za obdobie predchádzajúcich piatich rokov. Investície zamerané na významné zlepšenie environmentálnych vlastností činnosti v súlade s článkom 36 ods. 2 a ďalšie environmentálne udržateľné investície v zmysle článku 2 ods. 1 nariadenia (EÚ) 2020/852 sa považujú za nové hospodárske činnosti, ak ich požiadavky na počiatočné financovanie presahujú [30 %] priemerného ročného obratu za obdobie predchádzajúcich piatich rokov. 4. Riziková finančná investícia môže zahŕňať aj pokračovanie investícií do oprávnených podnikov, a to aj po období oprávnenosti uvedenom v ods. 3 písm. b), ak sú splnené všetky tieto podmienky: a) nie je presiahnutá celková suma rizikového financovania uvedená v odseku 8; b) možnosť pokračovania investícií sa uvádzala v pôvodnom podnikateľskom pláne; c) nedošlo k prepojeniu podniku prijímajúceho pokračovanie investícií v zmysle článku 3 ods. 3 prílohy I s podnikom iným, než je finančný sprostredkovateľ alebo nezávislý súkromný investor poskytujúci rizikové financovanie v rámci opatrenia, pokiaľ novým subjektom nie je MSP. 5. Rizikové finančné investície do oprávnených podnikov môžu mať formu rizikového financovania, kapitálových a kvázi kapitálových investícií, úverov, záruk alebo ich kombinácie. 6. V prípade poskytovania záruk nesmie výška záruky presiahnuť 80 % príslušného úveru. 7. V prípade rizikových finančných investícií vo forme kapitálových a kvázi kapitálových investícií do oprávnených podnikov sa môže opatrenie rizikového financovania týkať náhradného kapitálu iba vtedy, ak sa náhradný kapitál kombinuje s novým kapitálom predstavujúcim aspoň 50 % každého kola investícií do oprávnených podnikov. 8. Celková zostávajúca suma rizikovej finančnej investície uvedenej v odseku 5 nepresiahne 15 mil. EUR na jeden oprávnený podnik v rámci akéhokoľvek opatrenia rizikového financovania. Pri výpočte tejto maximálnej sumy rizikovej finančnej investície sa zohľadňuje: a) v prípade úverov a kvázi kapitálových investícií, ktoré majú štruktúru ako dlh, nominálna suma nástroja; b) v prípade záruk nominálna suma príslušného úveru. 9. Verejný príspevok poskytnutý finančným sprostredkovateľom môže mať jednu z týchto foriem: a) kapitál alebo kvázi kapitál alebo finančný príspevok na poskytnutie rizikovej finančnej investície realizovanej priamo alebo nepriamo do oprávnených podnikov; b) úvery na poskytnutie rizikovej finančnej investície realizovanej priamo alebo nepriamo do oprávnených podnikov; c) záruky na pokrytie strát z rizikovej finančnej investície realizovanej priamo alebo nepriamo do oprávnených podnikov. 10. Úroveň rozdelenia rizika a odmien medzi členským štátom alebo jeho povereným subjektom a finančným sprostredkovateľom je primeraná a v súlade s týmito požiadavkami: a) v prípade pomoci vo forme rizikového financovania vo forme inej než záruky sa nerovnomerné rozdelenie zisku uprednostňuje pred ochranou pred znížením hodnoty; v prípade nerovnomerného rozdelenia strát medzi verejnými a súkromnými investormi sa prvá strata, ktorú na seba prevezme verejný investor, obmedzí na 25 % rizikovej finančnej investície; b) v prípade pomoci vo forme rizikového financovania vo forme záruk sa miera záruky obmedzí na 80 % a celkové straty, ktoré na seba prevezme členský štát, sa obmedzia maximálne na 25 % príslušného portfólia krytého zárukou. Iba záruky pokrývajúce očakávané straty príslušného portfólia krytého zárukou možno poskytnúť bez odmeny. Ak záruka zahŕňa aj pokrytie neočakávaných strát, finančný sprostredkovateľ zaplatí za časť záruky, ktorá sa vzťahuje na neočakávané straty, trhový poplatok za záruku. 11. Ak má verejný príspevok poskytnutý finančnému sprostredkovateľovi formu kapitálu a kvázi kapitálu uvedeného v ods. 9 písm. a), na účely riadenia likvidity sa môže použiť maximálne 30 % celkových kapitálových vkladov a nesplateného upísaného kapitálu finančného sprostredkovateľa. 12. V prípade opatrení rizikového financovania zameraných na poskytovanie rizikových finančných investícií vo forme kapitálu, kvázi kapitálu alebo úverov oprávneným podnikom verejný príspevok poskytnutý finančnému sprostredkovateľovi mobilizuje dodatočné financovanie od nezávislých súkromných investorov na úrovni finančných sprostredkovateľov alebo oprávnených podnikov, aby sa dosiahla celková miera súkromnej účasti zodpovedajúca týmto minimálnym limitom: a) 10 % rizikovej finančnej investície poskytnutej oprávneným podnikom uvedeným v ods. 3 písm. a); b) 40 % rizikovej finančnej investície poskytnutej oprávneným podnikom uvedeným v ods. 3 písm. b); c) 60 % rizikovej finančnej investície poskytnutej oprávneným podnikom uvedeným v ods. 3 písm. c) a pre pokračovanie rizikovej finančnej investície do oprávnených podnikov po období oprávnenosti uvedenom v ods. 3 písm. b). Finančné prostriedky poskytnuté nezávislým súkromným investorom využívajúcim výhody pomoci vo forme rizikového financovania vo forme daňových stimulov podľa článku 21a sa nezohľadňujú na účely dosiahnutia celkovej miery súkromnej účasti stanovenej v prvom pododseku. Miery súkromnej účasti uvedené v prvom pododseku písm. b) a c) sa na základe uplatňovania článku 107 ods. 3 písm. a) zmluvy znížia o 20 % v prípade písmena b) a 30 % v prípade písmena c), pokiaľ ide o investície v podporených oblastiach určených v schválenej mape regionálnej pomoci platnej v čase poskytnutia rizikovej finančnej investície. 13. Ak sa opatrenie rizikového financovania vykonáva prostredníctvom finančného sprostredkovateľa so zameraním na oprávnené podniky v rôznych štádiách vývoja, ako sa uvádza v odsekoch 3 a 4, finančný sprostredkovateľ dosiahne mieru súkromnej účasti, ktorá predstavuje aspoň vážený priemer na základe objemu jednotlivých investícií v príslušnom portfóliu a vyplývajúci z uplatnenia minimálnych mier účasti na takéto investície, ako sa uvádza v odseku 12, pokiaľ sa požadovaná účasť nezávislých súkromných investorov nedosiahne na úrovni oprávnených podnikov. 14. Finanční sprostredkovatelia a správcovia fondov sa vyberajú na základe otvoreného, transparentného a nediskriminačného výberového konania v súlade s uplatniteľnými právnymi predpismi Únie a vnútroštátnymi právnymi predpismi. Konanie je založené na objektívnych kritériách týkajúcich sa skúseností, odborných znalostí a operačných a finančných schopností a spĺňa tieto podmienky: a) zabezpečuje sa ním zriadenie oprávnených finančných sprostredkovateľov a správcov fondov v súlade s uplatniteľnými právnymi predpismi; b) nedochádza pri ňom k diskriminácii medzi finančnými sprostredkovateľmi a správcami fondov na základe ich miesta usadenia alebo zapísania v obchodnom registri niektorého členského štátu; c) môže sa pri ňom vyžadovať, aby oprávnení finanční sprostredkovatelia a správcovia fondov spĺňali vopred stanovené kritériá, ktoré sú objektívne odôvodnené charakterom investícií; d) zameriava sa na stanovenie primeranej úrovne rozdelenia rizika a odmien, ako sa opisuje v odseku 10. 15. Opatreniami rizikového financovania sa zabezpečuje, aby finanční sprostredkovatelia, ktorí dostanú verejný príspevok, prijímali pri poskytovaní rizikovej finančnej investície oprávneným podnikom rozhodnutia orientované na zisk. Táto povinnosť je splnená, keď sú splnené všetky tieto podmienky: a) členský štát alebo subjekt poverený realizáciou opatrenia zabezpečí vykonanie hĺbkovej analýzy s cieľom zabezpečiť investičnú stratégiu kvalitnú po obchodnej stránke na účely realizácie opatrenia rizikového financovania vrátane politiky primeraného rozdelenia rizika zameranej na dosiahnutie ekonomickej životaschopnosti a efektívneho rozsahu, pokiaľ ide o veľkosť a územný rozsah príslušného portfólia investícií; b) riziková finančná investícia poskytnutá oprávneným podnikom sa zakladá na životaschopnom podnikateľskom pláne, ktorý obsahuje podrobnosti o výrobku, o vývoji predaja a rentabilite a ktorý stanovuje predbežnú finančnú životaschopnosť; c) pre každú kapitálovú a kvázi kapitálovú investíciu existuje jasná a realistická stratégia vystúpenia. 16. Finanční sprostredkovatelia sú riadení na komerčnom základe. Táto požiadavka je splnená, ak finančný sprostredkovateľ a – v závislosti od druhu opatrenia rizikového financovania – správca fondu spĺňajú tieto podmienky: a) sú podľa zákona alebo na základe zmluvy povinní konať v súlade s najlepšími postupmi a starostlivo ako profesionálni správcovia a v dobrej viere a zamedziť konfliktu záujmov; uplatňuje sa regulačný dohľad; b) ich odmena je v súlade s praxou na trhu. Táto požiadavka sa považuje za splnenú, keď sú vybratí na základe otvoreného, transparentného a nediskriminačného výberového konania v súlade s odsekom 14; c) ich odmena je viazaná na ich výkon alebo zdieľajú časť rizík investície spoluinvestovaním z vlastných zdrojov s cieľom zaistiť, aby ich záujmy boli neustále v súlade so záujmami členského štátu alebo povereného subjektu; d) stanovia investičnú stratégiu, kritériá a navrhovaný časový harmonogram investícií; e) investori môžu byť zastúpení v riadiacich orgánoch investičného fondu, ako je dozorná rada alebo poradný výbor. 17. V prípade opatrenia rizikového financovania, pri ktorom sa poskytuje riziková finančná investícia do oprávnených podnikov vo forme záruk, úverov alebo kvázi kapitálových investícií, ktoré majú štruktúru ako dlh, finančný sprostredkovateľ uskutoční rizikové finančné investície do oprávnených podnikov, ktoré by sa v prípade neposkytnutia pomoci neuskutočnili alebo by sa uskutočnili obmedzeným alebo odlišným spôsobom. Finančný sprostredkovateľ je schopný preukázať, že používa mechanizmus, ktorý zaisťuje, že všetky výhody sú postúpené v najväčšom rozsahu konečným príjemcom vo forme vyšších objemov financovania, rizikovejších portfólií, menších požiadaviek na kolaterál, nižších poplatkov za záruku alebo nižších úrokových mier. 18. Opatrenia rizikového financovania poskytujúce rizikové finančné investície pre MSP, ktoré nespĺňajú podmienky stanovené v odseku 3, sú zlučiteľné s vnútorným trhom v zmysle článku 107 ods. 3 zmluvy a sú oslobodené od notifikačnej povinnosti podľa článku 108 ods. 3 zmluvy za predpokladu splnenia všetkých týchto podmienok: a) na úrovni MSP pomoc spĺňa podmienky stanovené v nariadení Komisie (EÚ) č. 1407/2013 (*27), nariadení Komisie (EÚ) č. 1408/2013 (*28) alebo nariadení Komisie (EÚ) č. 717/2014 (*29), podľa tohto, ktoré z nich sa uplatňuje; b) sú splnené všetky podmienky stanovené v tomto článku s výnimkou podmienok stanovených v odsekoch 3, 4, 8, 12 a 13; c) v prípade opatrení rizikového financovania poskytujúcich rizikové finančné investície do oprávnených podnikov vo forme kapitálu, kvázi kapitálu alebo úverov opatrenie mobilizuje dodatočné financovanie od nezávislých súkromných investorov na úrovni finančných sprostredkovateľov alebo MSP, aby sa dosiahla celková miera súkromnej účasti minimálne 60 % rizikového financovania poskytnutého MSP. (*27) Nariadenie Komisie (EÚ) č. 1407/2013 z 18. decembra 2013 o uplatňovaní článkov 107 a 108 Zmluvy o fungovaní Európskej únie na pomoc de minimis (Ú. v. EÚ L 352, 24.12.2013, s. 1)." (*28) Nariadenie Komisie (EÚ) č. 1408/2013 z 18. decembra 2013 o uplatňovaní článkov 107 a 108 Zmluvy o fungovaní Európskej únie na pomoc de minimis v poľnohospodárskom sektore (Ú. v. EÚ L 352, 24.12.2013, s. 9)." (*29) Nariadenie Komisie (EÚ) č. 717/2014 z 27. júna 2014 o uplatňovaní článkov 107 a 108 Zmluvy o fungovaní Európskej únie na pomoc de minimis v sektore rybolovu a akvakultúry (Ú. v. EÚ L 190, 28.6.2014, s. 45).“;"